alexandrainst/scandi-wiki huggingface dataset:
Hóll (aðgreining)

Hóll er algengt örnefni á Íslandi og er raunar algengasta bæjarnafn á landinu samkvæmt upplýsingum á Vísindavef HÍ:
 Hóll, almennt nafnorð sem haft er um lága hæð í landslagi. Karlkyn, sterk beyging
 Hóll, Dalvík
 Hóll í Bakkadal við Arnarfjörð, Vesturbyggð
 Hóll í Bíldudal, Vesturbyggð
 Hóll í Hörðudal
 Hóll á Siglufirði
 Hóll í Norðurárdal, Borgarfirði
 Hóll, Staðarhreppi í Skafafirði
 Hóll í Svarfaðardal
 Hóll í Önundarfirði

Listar tengdir Íslandi
John Waters

John Samuel Waters (fæddur 22. apríl 1946) er bandarískur kvikmyndagerðarmaður, leikari, uppistandari, handrita- og rithöfundur, blaðamaður, listamaður og listaverkasafnari. 

John Waters fæddist og ólst upp í Baltimore, Maryland, sonur  Patricia Ann (fædd Whitaker) og John Samuel Waters.  Hann fékk snemma áhuga á kvikmyndum og brúðuleik. Hann hefur sjálfur sagt frá því að kvikmyndin Lili frá 1953 hafi kveikt áhuga hans á brúðuleik þegar hann var sjö ára. Hann hóf þá uppsetningar á eigin brúðuleikritum í barnaafmælum, oft mjög ofbeldisfullum sögum. Hann mun líka hafa stolist til að horfa á hallærislegar kvikmyndir í bílabíóum, vopnaður kíki. 

John Waters hóf ungur að gera kvikmyndir með vinum sínum. Í upphafi 8. áratugarins tók frægðarsól John Waters að rísa. Hann skapaði sér nafn á jaðri kvikmyndaiðnaðarins með verkum sem ögruðu venjulegum samfélagsstöðlum og dróg dár að þeim. Myndir þessar gerast allar í Baltimore og hefur hann haft þann háttinn á hingað til að láta þær allar gerast í fæðingarborg sinni. 

Í upphafi ferils síns vann hann með hóp sem kallað sig The Dreamlanders. Sá samanstóð af vinum Waters frá Baltimore og innihélt meðal annarra Divine, David Lochary, Mary Vivian Pearce og Edith Massey. Af fyrri myndum Waters má nefna Pink Flamingos (1972), Female Trouble (1974) og Desperate Living (1977). Þær mætti flokka sem yfirgengilega óviðeigandi á meðvitaðan máta og sem dýrðaróð til misgjörða. 

Árið 1988 gerði Waters kvikmyndina Hairspray. Hún gekk vel og færði Waters nær meginstraumi kvikmynda. Í næstu myndum fékk Waters til liðs við sig nafntogaða leikara. Efnistök mynda hans voru ekki eins róttæk og í upphafi ferilsins. Hann hélt þó áfram að vera málsvari utangarðamanna og boðar á eigin vísu jafnrétti og upplýst viðhorf með verkum sínum. 

Waters býr enn og starfar í Baltimore og skartar enn sama örmjóa yfirvaraskegginu síðan í árdaga 8. áratugarins.

Heimild 
 

Bandarískir kvikmyndaleikstjórar
Blái drengurinn

Blái drengurinn er olíumálverk sem breski listamaðurinn Thomas Gainsborough málaði um 1770 og er líklega þekktasta verk hans. Talið er að drengurinn á málverkinu sé Jonathan Buttall, sonur auðugs ensks kaupmanns. 

Verkið var í eigu Buttalls þar til hann varð gjaldþrota árið 1796 en var þá selt og komst í eigu jarlsins af Grosvenor árið 1809. Afkomendur hans seldu verkið árið 1921. Þá eignaðist það bandaríski járnbrautafrumkvöðullinn og auðmaðurinn Henry Edward Huntington, sem greiddi fyrir það 182.200 sterlingspund, hæsta verð sem þá hafði verið greitt fyrir nokkurt málverk. Verkið var flutt til Bandaríkjanna ári síðar og er nú í Huntington-safninu í San Marino í Kaliforníu.

Eftirprentanir af Bláa drengnum og útsaumsmyndir gerðar eftir málverkinu hafa lengi verið vinsælt stofustáss á íslenskum og erlendum heimilum.

Heimildir 
 

Málverk
Karl 9. Svíakonungur

Karl hertogi eða Karl 9. (4. október 1550 – 30. október 1611) var konungur Svíþjóðar frá 1604 til dauðadags. Hann var yngsti sonur Gústafs Vasa og síðari eiginkonu hans Margareta Leijonhufvud. Hann fékk konungsveitingu fyrir hertogadæmi í Suðurmannalandi sem náði yfir héruðin Närke og Vermaland en fékk ekki yfirráð yfir þeim fyrr en eftir fall eldri hálfbróður síns Eiríks 14. árið 1569. 

Hann leiddi uppreisnina gegn Eiríki 1568 en konungdæmið kom síðan í hlut eldri bróður hans Jóhanns 3. Við lát Jóhanns 1592 gekk ríkið til sonar hans Sigmundar Vasa en Karl kom því til leiðar að kirkjuþing í Uppsölum kvæði á um að konungur Svíþjóðar skyldi styðja mótmælendatrú í landinu. Sigmundur lofaði að gera það og var krýndur konungur 1594 en við það gengu Svíþjóð og Pólsk-litháíska samveldið í konungssamband. Í reynd var þó hollusta meirihluta Svía meiri við Karl sem markvisst gróf undan valdi Sigmundar. Þessari togstreitu lyktaði með því að sænska stéttaþingið steypti Sigmundi formlega af stóli 1599. 24. febrúar 1600 var tilkynnt að Sigmundur léti eftir kröfu sína til sænsku krúnunnar og Karl hertogi varð hæstráðandi í Svíþjóð.

Ríkisár Karls einkenndust af styrjöldum við Pólsk-litháíska samveldið út af Líflandi, við Rússland (Ingermanlenska styrjöldin) og um stutt skeið við Danmörku út af Lapplandi. Í þessum styrjöldum vegnaði Svíum almennt illa á valdatíma Karls en engu að síður er talað um ríkisár hans sem upphaf stórveldistíma Svíþjóðar. 

Svíakonungar
Vasaætt
Tilbury (hljómsveit)

Tilbury er íslensk jaðarrokkhljómsveit með þjóðlagakenndum undirtón, stofnuð sumarið 2010. Þormóður Dagsson hóf leikinn, en þá átti þetta einungis að vera einstaklingsverkefni og kallaði hann það Formaður Dagsbrúnar. Þegar Þormóður var í leit að hljómsveit til að spila inn á plötu með sér þróaðist verkefnið út í hljómsveitina Tilbury.

Meðlimir 
Meðlimir hljómsveitarinnar eru Þormóður Dagsson (söngvari), Kristinn Evertsson (hljóðgervill), Örn Eldjárn (gítar), Guðmundur Óskar (bassi) og Magnús Tryggvason (trommur).

Hljómplötur 
 Exorcise, gefin út 7. maí 2012

Heimildir 
 Reyndi fyrst fyrir sér í karókí. 31. mars 2012, skoðað 19. júní 2012

Íslenskar hljómsveitir
Evrópukeppnin í knattspyrnu 2004

Evrópukeppnin í knattspyrnu 2004, oft nefnd EM 2004, var í 12. skiptið sem Evrópukeppnin í knattspyrnu fór fram. Mótið fór fram í Portúgal dagana 12. júní til 4. júlí 2004. Landslið Grikkja fóru óvænt með sigur úr bítum í 1-0 sigri gegn Portúgal en mótið var aðeins þriðja stórmót Grikkja og það fyrsta sem þeim tókst að sigra leik.

Riðlakeppni

Riðill A

Riðill B

Riðill C

Riðill D

Útsláttarkeppni

Heimildir 
  

Evrópukeppni karla í knattspyrnu
2004
Taylor Lautner

Taylor Lautner (fæddur 11. febrúar 1992) er bandarískur leikari.

Lautner, Taylor
Bakkavör

Bakkavör Group er breskt matvælaframleiðslufyrirtæki með um 19 þúsund manns í vinnu í tíu löndum. Lykilstjórnendur Bakkavarar eru bræðurnir Ágúst og Lýður Guðmundssynir (þeir hafa stundum verið nefndir „Bakkavararbræður“). Á árunum fyrir bankahrunið 2008 var Bakkavör ein verðmætasta eign bræðranna í gegnum eignarhaldsfélagið Klakka (áður Exista) þar sem Lýður var stjórnarformaður. Andvirði félagsins er talið vera á bilinu 20-40 milljarðar íslenskra króna í dag.

Tilvitnanir

Tenglar 
 Heimasíða Bakkavarar
 Skýrsla Hoovers' um Bakkavör
 Fréttaskýring: Bakkavararbræður gera milljarðatilboð í félagið, 23. júní 2012

Bresk fyrirtæki
Langa þingið

Langa þingið í Englandi var þing sem Karl 1. Englandskonungur boðaði 3. nóvember 1640 til að semja frið við skoska sáttmálamenn í kjölfar Biskupastríðanna. Það var boðað með þeim skilyrðum að ekki mætti leysa það upp nema með samþykki þingmanna sjálfra. Það gerðist ekki fyrr en eftir lok Enska samveldisins og endurreisn konungdæmis árið 1660. 

Þingið afnam mikið af þeim völdum sem Karl hafði tekið sér frá því hann tók við konungdómi og barðist gegn einveldistilburðum hans. Árið 1648 stóð Oliver Cromwell fyrir því að meina 41 þingmanni aðgang að þinginu. Þingið sem eftir stóð var nefnt afgangsþingið. Það þing stóð að dauðadómi yfir Karli 1. og stofnun Enska samveldisins. Árið eftir rak Cromwell þingmenn út úr þinginu með hervaldi og 1653 leysti hann afgangsþingið upp og gerðist einráður. Hann setti á fót Litla þingið og fyrsta, annað og þriðja verndarþingið í valdatíð sinni. Eftir andlát Cromwells tók sonur hans við en honum var steypt af stóli í herforingjauppreisn 1659. Langa þingið var þá kallað saman aftur. Það boðaði til stjórnlagaþings og samþykkti 16. mars 1660 að leysa sjálft sig upp.

Enska borgarastyrjöldin
Ensk þing
Brönugras

Brönugras (fræðiheiti Dactylorhiza maculata) er ein tegund orkídea, jurt af brönugrasaætt. Í Hálfdánarsögu Brönufóstra er sagt frá því að tröllkonan Brana hafi gefið fóstra sínum brönugrösin til þess að vekja ástir konungsdóttur og talið að þaðan sé íslenska heitið komið.

Útbreiðsla 
Brönugras er algengt um alla Evrópu utan Balkanskaga og einnig í Norður-Asíu. Jurtin kýs einkum sólríka staði á láglendi eða utan í hæðum en einnig finnst hún í röku votlendi sem og þurrum skógarbotnum og lækjarbökkum. Brönugras hefur fundist allt upp í 2,200 metra hæð.

Almennt 

Brönugras verður að jafnaði milli 15 til 45 sm. á hæð en stærst hefur það fundist 70 sm. á hæð. Þetta er fjölær laukjurt og kemur nýr stöngull upp á hverju ári. Stöngullinn er beinn og uppréttur og mynda blómin klasa mörg saman efst á honum. Blöðin eru ílöng eða sporöskjulaga með dökkum sporöskjulaga blettum á yfirborði.

Þjóðtrú 
Til eru þjóðsögur um áhrifamátt Brönugrassins. Það átti að tína jurtina á Jónsmessunótt nærri fjörum. Mikill kraftur átti að vera í rótinni og því þurfti að gæta vel að því að ná henni heilli upp úr jörðinni. Hún er tvískipt og átti þykkari endi hennar að örva kvensemi og líkamlegan löst en þunni endinn aftur á móti að efla hreinlífi. Þannig var talið að hún gæti aukið losta og ástir milli karla og kvenna en eins stillt ósamlyndi hjóna ef þau svæfu á henni. Enda var Brönugras einnig kallað hjónagras, hjónarót, elskugras, Friggjargras, graðrót og vinagras. Til að ná ástum einhvers skyldi lauma öðrum enda rótarinnar undir kodda viðkomandi. Sá hinn sami var síðan látinn sofa með rótina undir höfðinu en sjálfir eiga menn að sofa með hinn helminginn. 

Um brönugras ritaði Björn Halldórsson í Sauðlauksdal árið 1781:
„Þessi urt hefir mjög kraft til að styrkja bæði karla og konur til barnlagnaðar, helst rót hennar sem eykur fjör manna, varðveitir hafnir kvenna, og styrkir til fæðingar í hæfan tíma. Urtin er ilmandi, helst um nætur.“

Tilvísanir 

Brönugrasaætt
Bleyja

Bleyja eða bleia er efni sem dregur í sig úrgang. Bleyjur eru notaðar af einstaklingum sem geta ekki stjórnað hægðum sínum, oftast smábörn og fullorðnum með þvagleka.

Einnota bleyjur eru framleiddar úr þykkum pappír, en einnig eru til taubleyjur fyrir smábörn. Taubleyjur eru oftast búnar til úr bómull, en einnig eru til ullar- og bambusbleyjur. Upprunalega voru taubleyjur ferkantað efni sem var fest með nælu, en núverandi bleyjur finnast í mörgum útgáfum, litum og munstrum.

Tenglar 
  (Skoðað 24.5.2013).

Heimild 

 

Fatnaður
Börn
Birmingham City

Birmingham City (Birmingham City Football Club) er knattspyrnufélag á Englandi með höfuð stöðvar í Birmingham í Englandi. Birmingham var stofnað árið 1875 undir nafninu Small Heath Alliance, nafnið breyttist í Small Heath árið 1888 og síðan Birmingham City árið 1905. Sem Small Heath spilaði það í Alliance deildinni og varð síðan stofnunarmeðlimur og fyrsti sigurvegari Football League Second Division. 

Birmingham á í harðri baráttu í Ensku meistaradeildinni sem er næstefsta knattspyrnudeild Englands. Sigursælasta tímabil liðsins var á sjötta áratugnum og snemma á þeim sjöunda. Birmingham komst síðast upp í Ensku úrvalsdeildina tímabilið 2009 – 2010.

Ensk knattspyrnufélög
Íþróttalið frá Birmingham
Tilbury

Um íslensku hljómsveitina, sjá Tilbury (hljómsveit).
Tilbury er bær í hverfinu Thurrock, sem liggur í sýslunni Essex, á Englandi. Þar bjuggu um 12.500 manns árið 2011.

Borgir og bæir í Essex
Studio Ghibli

Studio Ghibli, Inc. (株式会社スタジオジブリ, Kabushiki-gaisha Sutajio Jiburi) er japanskt anime og manga myndver stofnað árið 1985 af leikstjórunum Hayao Miyazaki og Isao Takahata auk framleiðndans Toshio Suzuki. Myndverið er þekkt fyrir hinar mörgu Anime bíómyndir sem það hefur framleitt. Síðan myndverið var stofnað hafa leikstjórarnir Tomomi Mochizuki, Yoshifumi Kondō, Hiroyuki Morita, Gorō Miyazaki (Sonur Hayao Miyasaki) og Hiromasa Yonebayashi einnig leikstýrt myndum sem framleiddar hafa verið af myndverinu og Joe Hisaishi hefur samið tónlist við allar myndir Hayao Miyasaski.

Helstu útgefnu verk 
 Castle in the Sky, (frumsýnd 2. ágúst 1986, og leikstýrt af Hayao Miyazaki)
 Grave of the Fireflies, (frumsýnd 16. apríl 1988, og leikstýrt af Isao Takahata)
 Nágranninn minn Totoro, (frumsýnd 16. apríl 1988, og leikstýrt af Hayao Miyazaki)
 Kiki's Delivery Service, (frumsýnd 29. júlí 1989, og leikstýrt af  Hayao Miyazaki)  
 Only Yesterday, (frumsýnd 20. júlí 1991, og leikstýrt af Isao Takahata)
 Porco Rosso, (frumsýnd 18. júlí 1992, og leikstýrt af Hayao Miyazaki)
 Ocean Waves, (frumsýnd 3. maí 1993, og leikstýrt af Tomomi Mochizuki)
 Pom Poko, (frumsýnd 16. júlí 1994, og leikstýrt af Isao Takahata)
 Whisper of the Heart, (frumsýnd 15. júlí 1995, og leikstýrt af Yoshifumi Kondō)  
 Princess Mononoke, (frumsýnd 12. júlí 1997, og leikstýrt af Hayao Miyazaki)
 My Neighbors the Yamadas, (frumsýnd 17. júlí 1999, og leikstýrt af Isao Takahata)
 Spirited Away, (frumsýnd 27. Júlí 2001, og leikstýrt af Hayao Miyazaki)
 The Cat Returns, (frumsýnd 19. Júlí 2002, og leikstýrt af Hiroyuki Morita)
 Howl’s Moving Castle, (frumsýnd 20. Nóvember 2004, og leikstýrt af Hayao Miyazaki)
 Tales from Earthsea, (frumsýnd 29. Júlí 2006, og leikstýrt af Gorō Miyazaki)
 Ponyo, (frumsýnd 19. Júlí 2008, og leikstýrt af Hayao Miyazaki)
 The Secret World of Arrietty, (frumsýnd 17. Júlí 2010, og leikstýrt af Hiromasa Yonebayashi)
 From Up on Poppy Hill, (frumsýnd 16. Júlí 2011, og leikstýrt af Gorō Miyazaki)

Myndirnar The Castle of Cagliostro, The Little Norse Prince og Nausicaä of the Valley of the Wind eru gjarnan flokkaðar með hinum bíómyndum myndversins en voru hins vegar allar gerðar og framleiddar fyrir 1985, áður en myndverið var opinberlega stofnað.

Anime myndver
Stofnað 1985
Þóra Gunnarsdóttir

Þóra Gunnarsdóttir (4. febrúar 1812 – 9. júní 1882) var prestsfrú á Eyjardalsá í Bárðardal og Sauðanesi á Langanesi  á nítjándu öld en er þekktust fyrir að vera stúlkan sem Jónas Hallgrímsson orti kvæðið Ferðalok til.

Ævi 
Þóra var fædd á Esjubergi á Kjalarnesi, dóttir Gunnars Gunnarssonar stúdents frá Laufási við Eyjafjörð, þá biskupsritara, og Guðrúnar Jónsdóttur vinnukonu. Þau voru ógift og var Þóra fóstruð á bæjum á Kjalarnesi og í Reykjavík á kostnað föður síns en frá níu ára aldri var hún í fóstri hjá Sigurði Thorgrímsen landfógeta og Sigríði Vídalín konu hans. Þegar afi hennar, sem var prestur í Laufási, lést 1828 fékk faðir hennar brauðið og tók hann þá Þóru með sér norður, en hún var þá sextán ára. Samferða þeim varð Jónas Hallgrímsson, þá 21 árs, og tókust ástir með þeim Þóru á leiðinni. Jónas var á leið til móður sinnar sem bjó á Steinsstöðum í Öxnadal. Áður en leiðir skildi bað hann séra Gunnar um hönd Þóru en presturinn taldi þau of ung og óráðin og sagði að þau gætu beðið um sinn. Svo fór að ekkert varð úr sambandi þeirra, enda hvarflaði hugur Jónasar brátt í aðra átt en sagt er að Þóra hafi séð mjög eftir honum.

Þóra giftist séra Halldóri Björnssyni á Eyjardalsá 1834, en sonur hans af fyrra hjónabandi var Björn Halldórsson prestur í Laufási, faðir Þórhalls Bjarnarsonar biskups. Þau eignuðust eina dóttur, Sigríði. Sagt er að þegar kvæði Jónasar, Ferðalok, sem segir frá samfylgd þeirra Þóru norður sumarið 1828, birtist í Fjölni 1845, hafi það verið lesið upp í brúðkaupsveislu þar sem Þóra var stödd og hafi henni orðið svo mikið um að hún hafi lagst í rúmið og legið þar það sem eftir var dags. Jónas var nýlátinn þegar þetta var.

Séra Halldór lést 1869 og um haustið sama ár flutti Þóra til Sigríðar dóttur sinnar, sem var gift Jóni Benediktssyni bónda á Hólum í Hjaltadal, og dvaldi þar til æviloka. Hún bjó þar í litlu húsi út af fyrir sig og sinnti hjúkrun, sat yfir sjúklingum, bjó um beinbrot og bruggaði grasalyf. Hún bjó við fremur kröpp kjör en tengdasonur hennar, sem erft hafði stórfé eftir foreldra sína, sóaði öllum eignum sínum og endaði á að sníkja mat af tengdamóður sinni og taka í óleyfi út í reikning hennar.

Heimildir 
 
 

Íslendingar

Íslenskar konur
Þríhnjúkahellir

Þríhnúkahellir (einnig nefndur Þríhnúkagígur, áður fyrr Holan, Svartholið eða Gatið í Þríhnúkum) er hellir við Þríhnúka í Bláfjöllum. Er hann talin eitt stærsta og merkasta náttúrufyrirbæri sinnar tegundar á jörðinni.

Gígopið er þverhnípt og um 4 sinnum 4 metra stórt. Fyrst var sigið niður í gíghellinn 1974 og 1991 var hann svo kannaður ítarlega og kortlagður. Þríhnúkahellir er flöskulaga ketill sem er um 150 þúsund rúmmetrar að stærð. Botninn er á stærð við fótboltavöll og er 120 metra undir yfirborði jarðar og þaðan liggja svo gígrásir niður á um 200 metra dýpi. 

Í ljósi þess hvað hann þykir sérstakur hafa verið settar fram hugmyndir um hvernig megi bæta aðgengi að honum, sem fæli m.a. í sér að bora göng inn í hann miðjan og byggja útsýnispall inni í honum.

Tilvísanir

Tenglar 
 Verkefnavefur VSÓ Ráðgjafar um Þríhnúkagíg
 Náttúrufræðistofa Kópavogs
 Grein hjá Ferlir, myndir og fyrirhugað aðgengi
 „Þríhnúkagígur“; grein í Náttúrufræðingnum 1991

Hellar á Íslandi
Bláfjöll
Ensími (hljómsveit)

Ensími er íslensk rokkhljómsveit úr Hafnarfirði sem var stofnuð árið 1996. Upphafsmenn og stofnendur voru Hrafn Thoroddsen og Jón Örn Arnarson en þeir voru áður í hljómsveitinni Jet Black Joe.
Ensími hlaut tvenn verðlaun á Íslensku tónlistarverðlaununum árið 1999, annars vegar fyrir lag ársins í flokki popp/rokk (Atari af Kafbátamúsík) og hins vegar sem bjartasta vonin. Árið 2003 stóð Ensími uppi sem sigurvegari í tónlistarspurningaþættinum Popppunkti.

Meðlimir

Núverandi 
 Hrafn Thoroddsen - söngur, gítar og hljómborð
 Franz Gunnarsson - gítar og söngur
 Guðni Finnsson - bassi
 Þorbjörn Sigurðsson - hljómborð
 Arnar Þór Gíslason - trommur

Fyrrverandi 
 Jón Örn Arnarson - trommur
 Oddný Sturludóttir - hljómborð og söngur
 Kristinn Gunnar Blöndal - hljómborð og söngur

Árið 2002, haustið fyrir tónlistarhátiðina Iceland Airwaves bættist Kristinn Gunnar Blöndal hjómborðsleikari og söngvari við hljómsveitina. Kristinn hefur spilað með hljómsveitum eins og Botnleðju, Sisona, Ó. Jónsson & Grjóni, Emmet, Múldýrinu og ensku hljómsveitinni Starlover.
Eftir að hljómsveitin fór í farsæla ferð til Texas í Bandaríkjunum árið 2003 að spila á virtu tónlistarhátiðinni South by Southwest (SXSW) sagði trymbillinn Jón Örn Arnarson skilið við sveitina. Í hans stað kom Arnar Gíslason sem hafði getið sér orðs með sveitum eins og Stolíu, Súrefni, Bang Gang og Dr. Spock .

Útgefið efni

Breiðskífur 
 Kafbátamúsík (1998)
 BMX (1999)
 Ensími (2002)
 Gæludýr (2010)
 Herðubreið (2015)

Smáskífur
 Tvær verur (2019)
 Hold hands (2022)

Tenglar
 Umfjöllun um Ensími á Vísi
 Ensími á Ísmús

Tilvísanir

Íslenskar rokkhljómsveitir
Yoko Tsuno

Yoko Tsuno er aðalsöguhetja í samnefndum belgískum teiknimyndaflokki sem birtist í teiknimyndablaðinu Sval og gefin út á bókarformi af útgáfufélaginu Dupuis. Roger Leloup, hefur teiknað og samið bókaflokkinn frá upphafi. Fyrsta Yoko Tsuno-bókin kom út árið 1972, en sú 29. og síðasta til þessa árið 2019.

Sögurnar 
Ævintýrin um Yoko Tsuno eru æsilegar vísindaskáldsögur þar sem hátækni kemur við sögu. Yoko Tsuno er rafmagnsverkfræðingur á þrítugsaldri. Hún er japönsk af uppruna en búsett í Belgíu. Sögusviðið er þó jörðin öll og raunar einnig fjarlæg sólkerfi.

Tvær aukapersónur fylgja Yoko Tsuno í flestum ævintýra hennar. Villi (franska: Vic Video) og Palli (franska: Pol Pitron) eru annars vegar rödd skynseminnar og hins vegar fulltrúi gáska og hvatvísi í sögunum. Táningsstúlkan Monya kemur við sögu í mörgum bókanna. Hún er ættleidd frænka Yoko Tsuno, en kom í raun úr framtíðinni frá árinu 3827 og býr yfir hæfileikum til tímaferðalaga sem reynt hefur á í nokkrum sögum.

Íslensk útgáfa 
Forlagið gaf út þrjár Yoko Tsuno-bækur á árunum 1985 til 1987 í þýðingu Þorvalds Kristinssonar og Bjarna Fr. Karlssonar. Bækur þessar voru nr. 12, 13 og 14 í upphaflegu útgáfunni.

 1. Kastaladraugurinn, útg. 1985. Kom fyrst út 1982 sem La Proire et L´Omre.
 2. Drottningar dauðans, útg. 1986. Kom fyrst út 1983 sem Les Archandes de Vinéa.
 3. Ógnareldur, útg. 1987. Kom fyrst út 1984 sem Le Feu de Wotan.

Myndasögupersónur
421 (teiknimyndasögur)

421 er nafn á belgískum teiknimyndaflokki  eftir Éric Maltaite sem birtist í teiknimyndablaðinu Sval og var gefin út á bókarformi af útgáfufélaginu Dupuis. Tíu bækur voru gefnar úr á árabilinu 1984 til 1992, en áður hafði komið út ein bók árið 1983, sem er almennt ekki talin til útgáfuraðarinnar.

Sögurnar 
Aðalsöguhetjan breski leyniþjónustumaðurinn Jimmy Plant, en heiti hans var sett saman úr nöfnum Jimmy Page og Roberts Plant úr hljómsveitinni Led Zeppelin. Plant ber einkennisnúmerið 421 og dregur bókaflokkurinn nafn sitt af því.

Persónu 421 svipar til kvikmyndapersónunnar James Bond og í hverri sögu bjargar hann heimsbyggðinni frá samsæri illmenna með mikilmennskubrjálæði. Samstarfmenn hans í þessum ævintýrum eru oft og tíðum gullfallegar stúlkur.

Í fyrstu sögunum fór mikið fyrir glensi og gríni, en með tímanum varð bókaflokkurinn raunsæislegri.

Íslensk útgáfa 

Árið 1985 gaf Forlagið út fyrstu 421-bókina, Kuldastríðið (franska: Guerre Froide) í þýðingu Þuríðar Baxter. Ekki varð framhald á útgáfunni.
Myndasögur
Upprisa Z

Upprisa Z (franska: Le réveil du Z) er 37. Svals og Vals-bókin og sjálfstætt framhald Tímavillta prófessorsins. Hún birtist sem framhaldssaga í teiknimyndablaðinu Sval árið 1985 og kom út á bókarformi árið eftir. Upprisa Z er fimmta bók þeirra Tome og Janry og var gefin út á íslensku á árinu 1987.

Söguþráður 
Valur reynir að sannfæra útgefanda sinn um að birta grein hans um tímaflakk þeirra félaganna úr Tímavillta prófessornum, en gengur illa að fá menn til að trúa sögunni. Hann drekkur ótæpilega af áfengi og stórslasar sig á ritstjórnarskrifstofunni. Í lyfjavímunni telur hann sig sjá ''Prumpdýrið“.
 
Í ljós kemur að Prumpdýrið var ekki ofskynjanir, heldur sent af Árelíusi til að sækja Sval og Val til framtíðarinnar, þar sem honum er haldið föngnum. Félagarnir eru skyndilega komnir til ársins 2062. Þar er hálfgert lögregluríki, þar sem menn í einkennisbúningum merktum Z eru á hverju strái. Einræðisherrann sem fer með völdin reynist vera Zorglúbb, dvergvaxið barnabarn hins upprunalega Zorglúbbs.
 
Árelíus er fangi Zorglúbbs, sem vill þvinga hann til að kenna sér hvernig flytja megi menn fram og aftur í tíma í því skyni að fjölga liðsmönnum í herliði sínu. Þeim félögunum tekst ásamt aðstoðarmanni Árelíusar og Prumpdýrinu að losa prófessorinn úr haldi og eyðileggja móðurklukkuna sem veldi Zorglúbbs byggðist á.

Fróðleiksmolar 
 Þegar Svalur og Valur eru fluttir til framtíðarinnar, ranka þeir við sér á minjasafni. Meðal sýningargripa eru leifarnar af tótemsúlunni sem kom við sögu í Svals og Vals-bókinni Aventure en Australie.
 Í lok bókarinnar koma Sveppagreifinn og Zorglúbb í heimsókn til Svals og Vals. Zorglúbb lýsir þar áhuga sínum á að eignast afkomendur.
 Svalur og Valur reynast eiga tvífara í framtíðinni, skyldmenni sem illu heilli eru í liði með Zorglúbb.

Íslensk útgáfa 
Bókin kom út á vegum Bókaútgáfunnar Iðunnar árið 1987 í íslenskri þýðingu Bjarna Fr. Karlssonar. Hún er númer 22 í íslensku ritröðinni.
 

Svalur og Valur
Kjósarsýsla

Kjósarsýsla var ein af sýslum Íslands, á suð-vesturhluta landsins. 19. mars 1754 voru hún og Gullbringusýsla sameinaðar og Gullbringu- og Kjósarsýsla búin til.

Kjósarsýsla er minnsta sýslan á Íslandi mælt í ferkílómetrum eða 664 km². 

Sýslur á Íslandi
Vesturland
Ivar Aasen

Ivar Aasen (5. ágúst 1813 – 23. september 1896) var norskur málvísindamaður og mállýskufræðingur. Hann bjó til nýnorsku, útgáfu af norsku sem byggði jöfnum höndum á norskum mállýskum og hinu dönskuskotna bókmáli. Nýnorskunni var svo vel tekið að hún var gerð að öðru opinberu tungumáli Noregs ásamt bókmáli.

Norskir málfræðingar
BMX

BMX (úr ensku bicycle motocross) eða torfæruhjólreiðar eru keppni í hjólreiðum eftir torfærubraut með hindrunum. Hugtakið á líka við um BMX-hjól sem eru hönnuð fyrir slíkar hjólreiðar. 

Keppt var í torfæruhjólreiðum í fyrsta sinn á sumarólympíuleikunum 2008 í karla- og kvennaflokki.

Hjólreiðar
Weymouth and Portland National Sailing Academy

Weymouth and Portland National Sailing Academy er siglingamiðstöð á Isle of Portland í Dorset á Suður-Englandi. Miðstöðin er staðsett á norðurenda eyjarinnar en aðalsiglingasvæðin eru hafnarsvæðið í Portland-höfn og Weymouth-vík. Miðstöðin opnaði árið 2000 og hefur haldið fjölda siglingaviðburða síðan. Árið 2005 var miðstöðin valin sem leikvangur fyrir siglingakeppnir á Sumarólympíuleikunum 2012.

Siglingafélög í Englandi